Dôvodová správa

1. Všeobecná časť

a)	Zhodnotenie platného právneho stavu a odôvodnenie nevyhnutnosti novej právnej úpravy 
 	Problematika náhrady za obmedzenie bežného obhospodarovania je riešená v Nariadení vlády Slovenskej republiky č. 24/2002 Z.z. o spôsobe  výpočtu a úhrady majetkovej ujmy vzniknutej obmedzením bežného hospodárenia na pozemku, ktorý nie je vo vlastníctva štátu, ktoré je vypracované ako vykonávací právny predpis k §  47 ods. 3 zákona NR SR č. 287/1994 Z.z. o ochrane prírody a krajiny.
         Vzhľadom  k tomu, že uvedený zákona bol k 1.1.2003 zrušený zákonom č.543/2002 Z.z. o ochrane prírody a krajiny (ďalej len „ zákon“) ako aj vzhľadom k tomu, že zákon upravuje problematiku náhrady za obmedzenie bežného obhospodarovania odlišne , bolo potrebné vypracovať nový návrh nariadenia vlády.
          Návrh nariadenia vlády Slovenskej republiky o obsahu žiadosti o úhradu náhrady za obmedzenie bežného obhospodarovania vyplývajúceho z podmienok ochrany prírody a krajiny a o spôsobe výpočtu náhrady (ďalej len “nariadenie”) je spracovaný ako vykonávací predpis k zákonu. V zmysle ustanovenia § 61 ods. 12 zákona má nariadenie upraviť podrobnosti o obsahu žiadosti o úhradu náhrady za obmedzenie bežného obhospodarovania na pozemku v dôsledku zákazov a iných podmienok ochrany prírody a krajiny ustanovených zákonom alebo rozhodnutiami orgánov ochrany prírody a krajiny vydanými na základe zákona a spôsob výpočtu náhrady. 

b)	Zhodnotenie súladu nariadenia s ústavou a zákonom
Nariadenie je v súlade s Ústavou Slovenskej republiky a s ostatnými zákonmi.

c)  Predpokladaný hospodársky a finančný dosah navrhovanej právnej úpravy
Nariadenie nemá vplyv na štátny rozpočet, rozpočet obcí alebo rozpočty vyšších územných celkov alebo na hospodárenie verejnoprávnych inštitúcií. Nemá ani nárok na pracovné sily a organizačné zabezpečenie, lebo obsahuje len návrh obsahu žiadosti a spôsob výpočtu náhrady za obmedzenie bežného obhospodarovania. 
Dopad na uvedené zložky má § 61 zákona, v zmysle ktorého má štát povinnosť uhradiť náhradu za obmedzenie bežného hospodárenia. Uvedené nároky na štátny rozpočet boli uplatnené v príslušnej časti dôvodovej správy k návrhu zákona.

d) Doložka zlučiteľnosti nariadenia s právom Európskych spoločenstiev a právom Európskej únie

1.	Navrhovateľ nariadenia: vláda Slovenskej republiky
2.	Názov návrhu nariadenia: návrh nariadenia vlády Slovenskej republiky o obsahu žiadosti o úhradu náhrady za obmedzenie bežného obhospodarovania vyplývajúceho z podmienok ochrany prírody a krajiny a o spôsobe výpočtu náhrady
3.	Záväzky Slovenskej republiky vo vzťahu k Európskym spoločenstvám a Európskej únii:
a)	identifikácia predmetu návrhu právneho predpisu z pohľadu Európskej dohody o pridružení, Národného programu pre prijatie acquis communautaire, Partnerstvo pre vstup, Bielej knihy, screeningu a plánu legislatívnych úloh vlády Slovenskej republiky
      - nepatrí medzi priority a nie je zahrnutý,
      b) identifikácia záväzkov vyplývajúcich zo schválených negociačných pozícií v príslušnej  
          kapitole, ktorá je predmetom návrhu právneho predpisu 
	      - nepatrí medzi priority.
4.	Problematika návrhu nariadenia: 
a) 	nie je upravená v práve Európskych spoločenstiev,
b) 	nie je upravená v práve Európskej únie.
5. 	Stupeň zlučiteľnosti návrhu nariadenia s právom Európskych spoločenstiev a Európskej únie: bezpredmetné 
6. 	Gestor: bezpredmetné
7. 	Bez účasti cudzích expertov: bezpredmetné

e) Tabuľka zhody nariadenia s právom Európskych spoločenstiev a právom  
     Európskej únie
 Tabuľky zhody sa nevypracovávajú z dôvodov uvedených v písmene d).

2. Osobitná časť

K § 1 
V tomto ustanovení sa upravujú náležitosti žiadosti o úhradu náhrady za obmedzenie bežného obhospodarovania z titulu ochrany prírody a krajiny spolu aj s uvedením dokladov, ktoré je potrebné k žiadosti priložiť. 

K § 2
	V § 2 je upravená problematika spôsobu výpočtu náhrady za obmedzenie bežného obhospodarovania na poľnohospodárskych pozemkoch. Výpočet výšky náhrady za obmedzenie bežného obhospodarovania na poľnohospodárskych pozemkoch vychádza z porovnania skutočných nákladov na dosiahnutie produkcie na mernú jednotku a priemerných (štatistických) nákladov na dosiahnutie produkcie na túto jednotku alebo z porovnania skutočných výnosov z mernej jednotky a priemerných (štatistických) výnosov.

K § 3
V § 3 je upravená problematika spôsobu výpočtu náhrady za obmedzenie bežného obhospodarovania na lesných pozemkoch. Za základ výpočtu straty výnosu dreva a obmedzenia výnosu z ťažby dreva sa použili vzorce vychádzajúce z ceny dreva na pni, resp. ceny lesných porastov. 
Východiskové údaje pre jednotky priestorového rozdelenia lesa na výpočet náhrady za obmedzenie bežného obhospodarovania sa získajú z lesného hospodárskeho plánu (LHP). Pre účely výpočtu výšky náhrady za obmedzenie bežného obhospodarovania lesných pozemkov sa v súlade s § 61 ods.2 písm. b) zákona vypracujú dva predpisy LHP, z ktorých jeden bude reprezentovať bežné obhospodarovanie pred uplatnením obmedzujúcich požiadaviek ochrany prírody a druhý bude vyjadrovať predpis LHP rešpektujúci záujmy ochrany prírody v konkrétnej jednotke priestorového rozdelenia lesa.
Účelové hospodárenie v porastoch chránených častí prírody s prípadnými obmedzeniami vychádza z programov starostlivosti alebo programov záchrany, ktoré sú zas objektívnym podkladom ochrany prírody pre uplatnenie vhodného spôsobu hospodárenia v lesoch chránených území prostredníctvom LHP. 
Za stratu výnosu z obnovnej ťažby sa považuje strata v dôsledku jej zamedzenia z titulu ochrany prírody a stanovuje sa spravidla pre celú jednotku priestorového rozdelenia lesa, ktorá dosiahla rubný vek. Nový nárok vzniká až po uplynutí periódy rubnej doby.

K § 4
Ustanovenie upravuje problematiku náhrady za obmedzenie bežného obhospodarovania na iných pozemkoch než podľa § 2 a 3. Vzhľadom na skutočnosť, že ide o veľmi heterogénnu skupinu typov bežného hospodárenia, je možné stanoviť len všeobecný vzorec pre výpočet náhrady za obmedzenia bežného obhospodarovania. 
 	
K § 5
Zrušuje sa dosiaľ platné nariadenie vlády týkajúce sa poskytovania náhrady za obmedzenie bežného obhospodarovania pozemkov z titulu ochrany prírody a krajiny. 
 
K § 6
Účinnosť nariadenia vlády sa navrhuje na 1. marca 2003.